Document ID: 32013R0855

KOMISIJOS ĮGYVENDINIMO REGLAMENTAS (ES) Nr. 855/2013
2013 m. rugsėjo 4 d.
kuriuo uždraudžiama paprastųjų tunų žvejybos, vykdomos Italijoje registruotomis gaudyklėmis Atlanto vandenyne į rytus nuo 45° vakarų ilgumos ir Viduržemio jūroje, veikla
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 20 d. Tarybos reglamentą (EB) Nr. 1224/2009, nustatantį Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis (1), ypač į jo 36 straipsnio 2 dalį,
kadangi:
(1)
2013 m. sausio 21 d. Tarybos reglamente (ES) Nr. 40/2013, kuriuo nustatomos 2013 m. tam tikrų žuvų išteklių ir žuvų išteklių grupių, dėl kurių vedamos tarptautinės derybos ar kuriems taikomi tarptautiniai susitarimai, žvejybos galimybės, taikomos ES vandenyse ir ES laivams tam tikruose ne ES vandenyse (2), nustatytas paprastųjų tunų kiekis, kurį 2013 m. Europos Sąjungos žvejybos laivais ir gaudyklėmis galima sužvejoti Atlanto vandenyne į rytus nuo 45° vakarų ilgumos ir Viduržemio jūroje;
(2)
2009 m. balandžio 6 d. Tarybos reglamentu (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano ir iš dalies keičiančiu Reglamentą (EB) Nr. 43/2009 bei panaikinančiu Reglamentą (EB) Nr. 1559/2007 (3), reikalaujama, kad valstybės narės praneštų Komisijai apie jų ilgesniems nei 24 metrai laivams skirtas individualias kvotas; trumpesnių nei 24 m žvejybos laivų ir gaudyklių atveju valstybės narės turi pranešti Komisijai bent apie gamintojų organizacijoms arba laivų, žvejojančių panašiais įrankiais, grupėms skirtas kvotas;
(3)
bendra žuvininkystės politika siekiama užtikrinti ilgalaikį žuvininkystės sektoriaus gyvybingumą tausiai naudojant gyvuosius vandens išteklius pagal atsargumo principą;
(4)
pagal Tarybos reglamento (EB) Nr. 1224/2009 36 straipsnio 2 dalį, jei Komisija, remdamasi valstybių narių pateikta ir kita jos turima informacija, nustato, kad Europos Sąjungos, valstybės narės ar valstybių narių grupės turimos žvejybos vienu ar daugiau žvejybos įrankių galimybės arba vieno ar kelių laivynų žvejybos galimybės yra išnaudotos, ji apie tai praneša atitinkamai (-oms) valstybei (-ėms) narei (-ėms) ir uždraudžia žvejybą tam tikrame žvejybos rajone, tam tikrais žvejybos įrankiais, tam tikrų išteklių arba išteklių grupės žuvų žvejybą arba žvejybą tam tikrais būtent tai žvejybos veiklai vykdyti naudojamais laivais;
(5)
remiantis Komisijos turima informacija, paprastųjų tunų žvejybos Atlanto vandenyne į rytus nuo 45° vakarų ilgumos ir Viduržemio jūroje galimybės, skirtos Italijoje registruotoms gaudyklėms, yra išnaudotos;
(6)
2013 m. liepos 1 d. Italija informavo Komisiją uždraudusi jos trimis gaudyklėmis, kuriomis 2013 m. žvejojami paprastieji tunai, vykdomą komercinės žvejybos veiklą nuo 2013 m. birželio 14 d. 17.00 val. Italija taip pat informavo Komisiją, kad dvi iš šių gaudyklių po nurodytos datos buvo naudojamos mokslinėje programoje, parengtoje Tarptautinės Atlanto tunų apsaugos komisijos (ICCAT) ir apibrėžtoje 2013 m. gegužės 28 d. ICCAT aplinkraštyje #2779/2013;
(7)
2013 m. liepos 3 d. Italija informavo Komisiją, kad liepos 2 d. Italijos gaudyklėmis vykdoma mokslinė žvejybos veikla, apibrėžta 2013 m. gegužės 28 d. ICCAT aplinkraštyje #2779/2013, vykdoma nebuvo;
(8)
nedarant poveikio minėtiems Italijos veiksmams, būtina, kad Komisija patvirtintų draudimą nuo 2013 m. birželio 14 d. 17.00 val. Italijoje registruotomis gaudyklėmis Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus, išskyrus dvi gaudykles, kuriomis leidžiama žvejoti paprastuosius tunus moksliniais tikslais, kaip apibrėžta 2013 m. gegužės 28 d. ICCAT aplinkraštyje #2779/2013. Be to, būtina, kad Komisija patvirtintų galutinį visos šiomis gaudyklėmis vykdomos veiklos nutraukimą nuo 2013 m. liepos 3 d. 00.00 val.,
PRIĖMĖ ŠĮ REGLAMENTĄ:
1 straipsnis
1. Italijoje registruotomis gaudyklėmis nuo 2013 m. birželio 14 d. 17.00 val. draudžiama Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus.
Paprastuosius tunus, nuo tos dienos sužvejotus tomis gaudyklėmis, taip pat draudžiama perkelti į varžas tukinimo ar auginimo tikslais, perkrauti, perkelti arba iškrauti.
2. Taikant nukrypti leidžiančią nuostatą, 1 dalies nuostatos netaikomos paprastiesiems tunams, sužvejotiems moksliniais tikslais dviem Italijos gaudyklėmis pagal 2013 m. gegužės 28 d. ICCAT aplinkraštį #2779/2013; šie tunai gali būti iškrauti asmeninėms įgulos reikmėms arba labdaros tikslu, prie jų pridedama minėtame aplinkraštyje nurodyto laivo žurnalo kopija.
2 straipsnis
Italijoje registruotomis gaudyklėmis nuo 2013 m. liepos 3 d. 00.00 val. draudžiama Atlanto vandenyne į rytus nuo 45° vakarų ilgumos ir Viduržemio jūroje žvejoti paprastuosius tunus.
Paprastuosius tunus, nuo tos dienos sužvejotus tomis gaudyklėmis, taip pat draudžiama laikyti, perkelti į varžas tukinimo ar auginimo tikslais, perkrauti, perkelti arba iškrauti.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. rugsėjo 4 d.

Labels: 8
18
6
20